Tom Behnke (KF), 2013-04-05:
Forslaget her er sådan set et meget kærkomment forslag til en udmærket debat, for det, forslaget lægger op til, er, at der skal være en samlet indsats mod udlændinge, der opholder sig ulovligt i Danmark, og hvis der er nogen, der opholder sig ulovligt i Danmark, kan vi vel kun være enige om, at man skal gøre en indsats for, at de ikke er her længere.
Det tror jeg sådan set ikke at der er nogen der kan være tvivl om at der må være enighed om, for ellers må man ændre reglerne og sørge for, at de er her lovligt.
Det har jeg heller ikke hørt nogen argumentere for.
Så hvis man er her ulovligt, uanset hvordan reglerne så end er, må det være en fælles ambition, at de ikke er her længere, og derfor er vi fra konservativ side principielt enige i beslutningsforslaget.
Det ville være ønskeligt med en samlet og koordineret indsats.
Det ville også være ønskeligt, at man lavede en sådan tværministeriel arbejdsgruppe, ikke mindst for at få et overblik over, hvad det egentlig er for områder, hvor der er reelle problemer.
Vi har hørt ministeren redegøre for, at det på en lang række områder, som forslagsstillerne sætter fingeren på, faktisk fungerer.
Der er ikke nogen problemer.
Men der var også nogle områder, som ministeren måske bevidst lod være med at sige alt for meget om.
Det er så der, hvor forslagsstillerne igen sætter fingeren ned og siger, at her er det ikke godt nok; her har vi for lidt viden, der er ikke nogen, der holder øje med området, og der er ikke nogen, der fører kontrol med området.
Der ville det være hensigtsmæssigt, hvis en sådan tværministeriel arbejdsgruppe kunne være med til at få sat fokus på de steder, hvor der reelt er en udfordring, og også komme med forslag til, hvordan vi kan gøre det bedre på de områder.
Det vil vi gerne være med til fra konservativ side.
Men når det så er sagt, vil jeg også sige, at med hensyn til de mere konkrete ting, der står i bemærkningerne, om, hvad Dansk Folkeparti forestiller sig, er der flere af de forslag, hvortil vi fra konservativ side må sige, at det er vi så ikke lige helt med på, men fred være med det, for det er jo i virkeligheden heller ikke så meget bemærkningerne, vi skal forholde os til.
Det er jo mere selve beslutningsforslagets tekst om, at der kan være enighed om, at der skal gøres noget ved det problem, der findes – det synes jeg også at alle ordførerne har erkendt – nemlig at der er udlændinge, som opholder sig ulovligt i Danmark, og hvad gør vi så ved det?
Man kan sige, at hvis det var tre udlændinge, var det måske ikke det store problem, men det er jo ikke det, der gør sig gældende.
Det er faktisk et antal, der er ganske anseligt, og derfor er det noget, vi bør gøre noget ved, også fordi vi ved, at hvis de opholder sig illegalt her i landet, er der heller ikke adgang til f.eks. sociale ydelser, og hvis de så heller ikke kan finde et arbejde, hvilket i øvrigt også ville være ulovligt, er mange af dem henvist til at leve af kriminalitet.
Det er også i sig selv et problem.
Så der er nogle problemstillinger her, som der bør tages hånd om, og der er vi enige med forslagsstillerne i, at det ville være ønskeligt, at også regeringen bakkede op om det her og sagde: Lad os da få en fuldstændig kortlægning af, hvor de reelle problemer er, når det gælder illegale udlændinge i Danmark, og hvilke løsninger man kunne foreslå.
Det vil vi meget gerne være med til fra konservativ side.
Så vi er sådan set positive over for intentionen i forslaget, men når vi kigger i bemærkningerne, er vi lidt mere forbeholdne – for nu at sige det mildt.